Diari Oficial de la Generalitat Valenciana


Sumari del DOGV 6858, del 10-09-2012 (2012/8312)

DECRET 133/2012, de 7 de setembre, del Consell, pel qual s'amplia l'àmbit territorial del paratge natural municipal denominat El Pozo Junco, al terme municipal d'El Toro, i s'aprova conjuntament el seu pla especial de protecció.
------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2012/09/07/133/dof/vci/html**

### Dades del document

Número de DOGV
:   6858

Data del DOGV
:   10-09-2012

Secció del DOGV
:   I. DISPOSICIONS GENERALS

Número del document
:   2012/8312


Data del document
:   07-09-2012

Organisme emissor
:   Conselleria d'Infraestructures, Territori i Medi Ambient

Tipus de document
:   Decret

Anàlisi jurídica

 Descriptors 

:   * Toro, El
    * reserva natural
    * municipi
    * legislació

DECRET 133/2012, de 7 de setembre, del Consell, pel qual s'amplia l'àmbit territorial del paratge natural municipal denominat El Pozo Junco, al terme municipal d'El Toro, i s'aprova conjuntament el seu pla especial de protecció. [2012/8312]
PREÀMBUL
El Paratge Natural Municipal El Pozo Junco va ser declarat per l'Acord de 5 de novembre de 2004, del Consell, seguint les disposicions establides en el Decret 109/1998, de 29 de juliol, del Consell, pel qual es va regular la declaració de paratges naturals municipals i les relacions de cooperació entre la Generalitat i els municipis per a la seua gestió, disposició que es trobava vigent en eixe moment.
L'acord de declaració esmentat establia que, amb posterioritat, hauria de redactar-se el seu pla especial de protecció, instrument d'ordenació d'esta figura, segons disposa l'article 31 de la Llei 11/1994, de 27 de desembre, de la Generalitat, d'Espais Naturals Protegits de la Comunitat Valenciana. És per això que l'Ajuntament d'El Toro va iniciar la redacció d'este document, el tràmit d'aprovació del qual culmina amb l'entrada en vigor del present decret.
Aprofitant la redacció del pla especial, l'Ajuntament d'El Toro ha decidit ampliar la superfície del paratge, incorporant nous terrenys de propietat municipal de gran valor natural i paisatgístic, amb la presència de dos noves comes, semblants a la d'El Pozo Junco, que atorguen a l'espai natural protegit una gran singularitat. S'han ajustat els límits de l'espai protegit als elements físics disponibles, com són els barrancs d'El Toro, Cueva del Agua o El Azagador. Finalment, cal exposar que els terrenys proposats per a l'ampliació del paratge natural municipal complixen una important funció pel fet que inclouen dos noves comes, elements més singulars, i permeten dotar l'espai natural protegit d'uns límits més coherents que n'afavorisquen la seua gestió integral.
En conseqüència, a causa de la modificació esmentada dels límits actuals del paratge natural municipal, i atés el que disposa l'apartat segon de l'acord de declaració, que establix la necessitat que el Consell aprove qualsevol variació del que s'hi recull, s'ha procedit a tramitar de forma conjunta l'aprovació del pla especial i l'ampliació de l'àmbit territorial, seguint per a això les disposicions del Decret 161/2004, de 3 de setembre, del Consell, de Regulació dels Paratges Naturals Municipals, que ha substituït el derogat Decret 109/1998, de 29 de juliol, del Consell; la fórmula que s'hi ha utilitzat és la de decret, en virtut del que establix l'article 70.2 de la Llei 16/2010, de 27 de desembre, de Mesures Fiscals, de Gestió Administrativa i Financera, i d'Organització de la Generalitat.
Per tot això, vista la proposta d'ampliació realitzada per l'Ajuntament d'El Toro, en virtut del que establix l'article 49.1.10.a de l'Estatut d'Autonomia de la Comunitat Valenciana, que establix, entre altres matèries, la competència exclusiva de la Generalitat sobre espais naturals protegits, d'acord amb el que disposa l'article 149.1.23a de la Constitució Espanyola, i atés que s'han complit en el procediment els tràmits necessaris establits específicament en la Llei 11/1994, de 27 de desembre, de la Generalitat, d'Espais Naturals Protegits de la Comunitat Valenciana, i en el Decret 161/2004, de 3 de setembre, del Consell, de Regulació dels Paratges Naturals Municipals, a proposta de la consellera d'Infraestructures, Territori i Medi Ambient, conforme amb el Consell Jurídic Consultiu de la Comunitat Valenciana i amb la deliberació prèvia del Consell, en la reunió del dia 7 de setembre de 2012,
DECRETE
Article 1. Modificació de l'àmbit territorial del paratge natural municipal
Es modifiquen els annexos I i II de l'Acord de 5 de novembre de 2004, del Consell, pel qual es va declarar paratge natural municipal l'enclavament denominat El Pozo Junco, al terme municipal d'El Toro, els quals queden en la forma que recullen els annexos I i II d'este decret.
Article 2. Modificació del Consell de Participació del Paratge Natural Municipal
1. Amb l'objecte que la Confederació Hidrogràfica del Xúquer estiga representada en el Consell de Participació del Paratge Natural Municipal El Pozo Junco, òrgan col·legiat de caràcter consultiu que té com a finalitat col·laborar en la gestió i canalitzar la participació dels propietaris i interessos socials i econòmics afectats, es modifica el Consell de Participació del Paratge, que va ser creat en l'esmentat Acord de 5 de novembre de 2004, del Consell.
2. El Consell de Participació estarà compost per:
a) Dos representants triats o triades per l'Ajuntament d'El Toro, mitjançant un acord del Ple, un o una dels quals actuarà com a secretari o secretària del Consell de Participació.
b) Un o una representant de la Confederació Hidrogràfica del Xúquer.
c) Un o una representant dels servicis territorials de Castelló, de la conselleria competent en la matèria d'espais naturals protegits.
e) Un o una representant dels interessos socials, institucionals o econòmics afectats o que col·laboren en la conservació dels valors naturals a través de l'activitat científica, l'acció social, l'aportació de recursos de qualsevol classe, o que tinga uns objectius que coincidisquen amb la finalitat de l'espai natural protegit, amb caràcter rotatori bianual, triat o triada per estos per règim de majoria.
La duració del mandat dels representants dels grups a), b) i c) coincidirà amb la del corresponent període de govern municipal i es procedirà a designar-los a l'inici de cada un d'estos.
3. L'Ajuntament d'El Toro podrà proposar la modificació de la composició del Consell de Participació per a donar cabuda a altres representants de col·lectius amb interessos en el paratge natural municipal. La modificació de la composició del Consell de Participació haurà de ser aprovada per un decret del Consell.
4. El Consell de Participació del Paratge Natural Municipal El Pozo Junco es constituirà en el termini de sis mesos des de l'aprovació d'este decret. Esta constitució haurà de ser comunicada per l'Ajuntament d'El Toro a l'òrgan competent en matèria d'espais naturals protegits en el termini de dos mesos.
5. Seran funcions de l'esmentat òrgan col·legiat de caràcter consultiu les establides en l'article 50 de la Llei 11/1994, de 27 de desembre, de la Generalitat, d'Espais Naturals Protegits de la Comunitat Valenciana.
6. El president o la presidenta del Consell de Participació serà nomenat per l'Ajuntament d'El Toro, mitjançant un acord del Ple, entre els/les membres del Consell.
7. A fi d'establir un funcionament adequat en l'actuació del Consell de Participació, este podrà aprovar unes normes internes de funcionament, sense perjuí del que disposa la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
Article 3. Pla especial de protecció
1. En virtut del que disposa l'article 7 del Decret 161/2004, de 3 de setembre, del Consell, de Regulació dels Paratges Naturals Municipals, s'aprova el Pla Especial de Protecció del Paratge Natural Municipal El Pozo Junco, al terme municipal d'El Toro.
2. En l'annex III d'este decret s'inclou la part dispositiva del mencionat Pla Especial de Protecció del Paratge Natural Municipal El Pozo Junco.
DISPOSICIONS FINALS
Primera. Execució i desplegament
S'autoritza la persona titular de la conselleria competent en matèria d'espais naturals protegits perquè, en el marc de les seues competències, dicte el que calga per a l'execució i desplegament d'este decret.
Segona. Entrada en vigor i revisió
1. Este decret entrarà en vigor l'endemà del dia que es publique en el Diari Oficial de la Comunitat Valenciana.
2. Qualsevol modificació del que establix este decret haurà de ser aprovada per un decret del Consell, amb l'audiència prèvia de l'Ajuntament d'El Toro, que, en el seu moment, va ser el que va presentar la proposta d'ampliació del Paratge Natural Municipal El Pozo Junco; caldrà seguir, en este cas, el mateix procediment de tramitació, amb la corresponent participació de la conselleria competent en matèria d'espais naturals protegits.
València, 7 de setembre de 2012
El president de la Generalitat,
ALBERTO FABRA PART
La consellera d'Infraestructures, Territori i Medi Ambient,
ISABEL BONIG TRIGUEROS
ANNEX I
Nova delimitació textual del paratge natural municipal denominat El Pozo Junco
1. L'àmbit territorial del Paratge Natural Municipal El Pozo Junco queda definit per les següents parcel·les cadastrals del terme municipal d'El Toro, segons la cartografia oficial de la Direcció General del Cadastre (Ministeri d'Hisenda i Administracions Públiques) de desembre de 2009:
Polígon 18: parcel·la número 107 i parcialment les parcel·les 9002 i 9003.
Polígon 19: parcel·les número 43 i 84 i parcialment les parcel·les 9006 i 9013.
Polígon 37: parcel·les número 89 i 90 i parcialment les parcel·les 9010 i 9014.
2. Els límits geogràfics del paratge natural municipal són els següents:
a) Al nord: té com a límit físic el barranc d'El Toro i una antiga senda, al sector més oriental, mentre que pel NO té l'assegador Vereda del Pozo Junco (parcel·la 9013 del polígon 19).
b) A l'est: els elements físics que delimiten el paratge en este sector són els barrancs d'El Toro i d'El Navajo.
c) Al sud: confronta amb la parcel·la 42 del polígon 19 i la parcel·la 7 del polígon 18 del terme municipal d'El Toro.
d) A l'oest: parcel·les 36 i 38 del polígon 19 del terme municipal d'El Toro, denominades Rincón de Arnau.
3. Delimitació geogràfica: el Paratge Natural Municipal El Pozo Junco queda delimitat pel polígon, els vèrtexs del qual, amb les corresponents coordenades, que consideren el sistema de referència European Datum 1950 (ED 50) i el sistema cartogràfic UTM (fus 30 N), s'inclouen en un arxiu en format digital que està disposició de qui desitge consultar-ho a les dependències de la direcció general competent en matèria d'espais naturals protegits.
4. La superfície total del Paratge Natural Municipal El Pozo Junco és de 45,313 hectàrees.
ANNEX III
Part dispositiva del pla especial de protecció del paratge natural municipal denominat El Pozo Junco
TÍTOL I
Disposicions generals
Article 1. Naturalesa del pla
Este pla especial (PE) es redacta a l'empara de la Llei 11/1994, de 27 de desembre, de la Generalitat, d'Espais Naturals Protegits de la Comunitat Valenciana, i d'acord amb el que establix l'Acord de 5 de novembre de 2004, del Consell, pel qual es va declarar paratge natural municipal l'enclavament denominat El Pozo Junco, al terme municipal d'El Toro. Constituïx, per tant, un dels plans especials disposats en els articles 177 i següents del Reglament d'Ordenació i Gestió Territorial i Urbanística, aprovat per mitjà del Decret 67/2006, de 19 de maig, del Consell.
Article 2. Finalitat
1. El contingut i abast genèrics del PE respon a les determinacions de la Llei 11/1994, de 27 de desembre, de la Generalitat, així com al que establix l'esmentat Acord de 5 de novembre de 2004, del Consell.
2. L'objectiu genèric pel qual es redacta este PE és l'establiment de les mesures necessàries per a garantir la protecció del paratge quant a la conservació i a la millora de la fauna i flora, així com de les singularitats geològiques, paisatgístiques i culturals que presenta, així com ampliar els límits actuals del paratge, incloent-hi les parcel·les cadastrals recollides en l'article 3. El PE constituïx, per tant, el marc que regularà el règim de l'espai natural, els usos i activitats d'este, així com l'ús públic.
Article 3. Àmbit
1. L'àmbit territorial del Paratge Natural Municipal El Pozo Junco, la modificació del qual s'establix en l'article 1 del decret pel qual s'amplia l'àmbit territorial del paratge natural municipal denominat El Pozo Junco i s'aprova el seu pla especial de protecció, queda definit per les següents parcel·les cadastrals, de propietat pública:
Polígon 18: parcel·la número 107 i parcialment les parcel·les 9002 i 9003.
Polígon 19: parcel·les números 43 i 84 i parcialment les parcel·les 9006 i 9013.
Polígon 37: parcel·les números 89 i 90 i parcialment les parcel·les 9010 i 9014.
2. Els límits del paratge natural municipal són:
a) Al nord: té com a límit físic el barranc d'El Toro i una antiga senda, al sector més oriental, mentre que pel NO té l'assegador Vereda del Pozo Junco (parcel·la 9013 del polígon 19).
b) A l'est: els elements físics que delimiten el paratge en este sector són els barrancs d'El Toro i d'El Navajo.
c) Al sud: confronta amb la parcel·la 42 del polígon 19 i la parcel·la 7 del polígon 18 del terme municipal d'El Toro.
d) A l'oest: parcel·les 36 i 38 del polígon 19 del terme municipal d'El Toro, denominada Rincón de Arnau.
3. El paratge té una superfície de 45,313 hectàrees.
Article 4. Efectes
1. De conformitat amb el que disposa l'article 42 de la Llei 11/1994, de 27 de desembre, de la Generalitat, el PE s'ajustarà al que disposa la legislació urbanística.
2. Les determinacions d'este PE seran aplicables directament i prevaldran sobre el planejament urbanístic municipal.
3. El planejament urbanístic municipal que s'aprove després de l'entrada en vigor d'este PE haurà d'ajustar-se a les determinacions protectores que s'hi inclouen, assignant les classificacions i qualificacions del sòl d'acord amb les normes i criteris que s'hi establixen, i de manera que es respecten les limitacions d'ús imposades pel PE.
4. Les determinacions d'este pla s'entendran sense perjuí de les incloses en les legislacions sectorials, i en particular de les normes, reglaments o plans que s'aproven per al desplegament i compliment de la finalitat protectora d'este pla, així com les d'aquells destinats a la millora de la qualitat de vida dels ciutadans i el desenrotllament sostenible. En el cas que la normativa inclosa en este pla resulte més detallada o protectora, s'aplicarà esta amb preferència sobre la inclosa en la legislació sectorial, sempre que no estiga en contradicció amb la finalitat d'esta. En tot cas, l'aprofitament urbanístic dels terrenys es realitzarà d'acord amb les previsions d'este PE.
Article 5. Tramitació, vigència i revisió
1. El PE es tramitarà segons la legislació vigent.
2. Les determinacions del PE entraran en vigor a partir de l'endemà que es publique en el Diari Oficial de la Comunitat Valenciana i seguiran vigents fins que no es revise el pla, per haver canviat bastant les circumstàncies o els criteris que n'han determinat l'aprovació.
3. La revisió o modificació de les determinacions del pla podran realitzar-se en qualsevol moment seguint els mateixos tràmits que s'hagen seguit per a aprovar-lo.
Article 6. Contingut
El contingut de la documentació del pla especial es correspon amb el que disposa l'article 183 i següents del Reglament d'Ordenació i Gestió Territorial i Urbanística, aprovat mitjançant el Decret 67/2006, de 19 de maig, del Consell. En concret, inclou els apartats següents:
1. Memòria informativa i justificativa.
Inclou els aspectes descriptius i justificatius, així com els estudis complementaris necessaris per al desplegament de l'ordenació, d'acord amb els objectius que en justifiquen l'elaboració.
2. Normativa.
La normativa d'este pla es dividix en dos grans apartats. El primer està dedicat a l'establiment de normes generals per a la protecció de recursos naturals i per a la regulació de determinades activitats que incidixen en el medi natural. El segon es dedica a l'establiment de normes específiques per a la protecció d'espais determinats en funció dels valors que contenen.
3. Plànols.
El pla especial inclou els següents plànols:
a) Plànol d'informació.
b) Plànol d'ordenació.
4. Normes per a la gestió.
5. Mecanismes de finançament.
6. Règim sancionador.
Article 7. Interpretació
1. En la interpretació d'este PE caldrà ajustar-se al que resulte de considerar-lo com un tot unitari, utilitzant sempre la memòria informativa i justificativa com a document on s'inclouen els criteris i principis que han orientat la redacció del pla.
2. En cas de conflicte entre les normes de protecció i els documents gràfics del pla, prevaldran les primeres, llevat de quan la interpretació derivada dels plànols tinga com a suport també la memòria, de tal manera que es faça patent l'existència d'algun error material en les normes.
3. En l'aplicació d'este PE prevaldrà aquella interpretació que comporte un major grau de protecció dels valors naturals de l'àmbit del pla.
4. En qualsevol cas no previst en este PE, serà preceptiu l'informe favorable de l'Ajuntament d'El Toro, sense perjuí de les competències sectorials que puguen existir.
Article 8. Règim d'avaluació d'impactes ambientals
1. Els projectes, plans, actuacions, obres i activitats que es realitzen o implanten en l'àmbit territorial del paratge natural municipal se sotmetran al règim d'avaluació ambiental establit en la legislació autonòmica valenciana i estatal sobre avaluació d'impacte ambiental vigent en eixe moment.
2. Totes les declaracions i estimacions d'impacte ambiental que afecten l'àmbit d'este PE s'han de sotmetre a consulta de l'Ajuntament d'El Toro, com a òrgan gestor del paratge natural municipal.
3. Quan els usos i activitats, plans o projectes no estiguen inclosos en les normes d'ordenació i/o gestió de l'espai natural protegit i afecten un espai inclòs en la Xarxa Natura 2000, se sotmetran a una avaluació adequada dels seus efectes sobre el lloc de què es tracte. Esta avaluació, que es durà a terme seguint les directrius metodològiques derivades de la Directiva 92/43/CEE, es realitzarà per mitjà d'un informe d'avaluació emés per un òrgan competent en matèria de medi ambient, en el qual s'establirà la viabilitat de l'actuació i, si pertoca, els condicionants per a executar-la.
Article 9. Autoritzacions i informes previs
1. Esta normativa especifica, en les normes generals, les actuacions, plans i projectes per a l'execució dels quals es requerix una autorització especial de l'Ajuntament d'El Toro, i aquells que requerixen un informe vinculant de la conselleria competent en matèria de medi ambient.
2. Les autoritzacions anteriors s'atorgaran sense perjuí de l'obligació d'obtindre les llicències o autoritzacions que siguen aplicables amb caràcter sectorial a determinades activitats, així com en concordança amb el que establix la present normativa.
3. Segons la legislació vigent en matèria d'aigües, per a realitzar qualsevol obra o treball en el domini públic hidràulic cal obtindre les autoritzacions administratives necessàries de la Confederació Hidrogràfica del Xúquer en l'àmbit de les seues competències, llevat dels casos especials regulats legalment.
TÍTOL II
Normes generals de regulació d'usos i activitats
CAPÍTOL I
Normes sobre protecció de recursos de domini públic
Secció primera
Protecció de recursos hidrològics
Article 10. Marc general per a la protecció dels recursos hídrics i del domini públic hidràulic
1. La protecció dels recursos hídrics en l'àmbit del PE es regirà, amb caràcter general, per la normativa sectorial marc en matèria d'aigües, i, de manera especial, pel Reial Decret Legislatiu 1/2001, de 20 de juliol, pel qual es va aprovar el Text Refós de la Llei d'Aigües, i disposicions que el despleguen.
2. En l'aplicació d'este PE es tindrà en compte el principi rector del Reial Decret Legislatiu 1/2001, de 20 de juliol, de manera que este siga compatible amb la gestió pública de l'aigua, l'ordenació del territori, la conservació i protecció del medi ambient i la restauració de la naturalesa, als efectes que este regula, i fonamentalment quant al domini públic hidràulic.
3. En relació amb el domini públic hidràulic i en el marc de les competències que li són atribuïdes per la Constitució, l'Estat exercirà les funcions que li atribuïx la legislació sectorial vigent.
Article 11. Qualitat de l'aigua
1. Amb caràcter general, queden prohibits aquells usos i activitats que contribuïsquen a deteriorar la qualitat de les aigües, així com aquelles actuacions, obres i infraestructures que puguen dificultar el flux hídric.
2. A fi de protegir la qualitat de les aigües, s'haurà de vetlar per l'estricte compliment de la legislació vigent en matèria d'extracció d'aigües, abocaments i depuració.
Article 12. Masses d'aigua i marges
1. Es consideren compatibles amb la protecció del paratge les actuacions de manteniment i gestió de recursos hídrics que ha de realitzar la Confederació Hidrogràfica del Xúquer en l'àmbit de les seues competències.
2. A la zona de domini públic hidràulic, així com als marges inclosos a les zones de servitud i de policia definides en la Llei d'Aigües, es conservarà la vegetació de ribera, i no es permetrà la transformació a conreu dels terrenys actualment erms o destinats a usos forestals. Es permetran tasques de neteja i desbrossament selectives quan hi haja un risc per a la seguretat de les persones o els béns en cas d'avinguda, o quan hi haja risc d'incendis.
3. Es prohibix l'ocupació del domini públic hidràulic i de la zona de servitud per instal·lacions o construccions de qualsevol tipus, permanents o temporals, així com l'extracció d'àrids, excepte en aquells casos necessaris per a obres autoritzades de condicionament o neteja del llit del riu.
4. Qualsevol actuació que afecte el domini públic hidràulic i les zones de policia i servitud ha de disposar, abans de ser executada, de l'autorització corresponent, segons la legislació d'aigües, de l'organisme de conca corresponent.
Article 13. Protecció d'aigües subterrànies
Queda prohibit l'establiment de pous, rases, galeries o qualsevol dispositiu destinat a facilitar l'absorció pel terreny d'aigües residuals que puguen produir, per la seua toxicitat o per la seua composició química i bacteriològica, la contaminació de les aigües superficials o profundes.
Article 14. Abocaments
1. En aplicació de l'article 100 del Text Refós de la Llei d'Aigües, aprovat pel Reial Decret Legislatiu 1/2001, de 20 de juliol, es prohibix, amb caràcter general, l'abocament directe o indirecte en un llit públic, canal de reg o aqüífer subterrani, d'aigües residuals amb una composició química o contaminació bacteriològica que puga impurificar les aigües amb danys per a la salut pública o per als aprofitaments inferiors, tant comuns com especials.
2. Es prohibix l'abocament sense depurar, directe o indirecte, d'aigües residuals, així com l'abocament o el depòsit permanent o temporal de qualsevol tipus de residus sòlid, runes o substàncies, qualsevol que siga la seua naturalesa, que constituïsquen, o puguen constituir, un perill de contaminació de les aigües o degradació del seu entorn.
3. Per a la concessió d'una llicència urbanística relacionada amb qualsevol activitat que puga generar abocaments de qualsevol naturalesa, s'exigirà la justificació del tractament que calga donar-los per a evitar la contaminació de les aigües superficials i subterrànies. El tractament d'aigües residuals haurà de ser tal que s'ajuste a les condicions de qualitat exigides per als usos a què serà destinada; en tot cas, les aigües resultants no podran superar els límits establits en la legislació sectorial.
4. L'efectivitat de la llicència estarà condicionada, en tot cas, a l'obtenció i validesa posterior de l'autorització d'abocament.
Article 15. Captacions d'aigua
Queden prohibides les obertures de pous o captacions d'aigua dins de l'àmbit del PE, excepte les destinades a satisfer les necessitats derivades de les infraestructures d'ús públic, sempre que s'hi justifique com a l'única via d'abastiment possible. En tot cas, hauran d'efectuar-se de manera que no provoquen repercussions negatives sobre el sistema hidrològic i la resta dels aprofitaments.
Secció segona
Protecció de sòls
Article 16. Moviment de terres i extracció de recursos minerals
1. Els moviments de terra en l'àmbit del PE estaran subjectes a l'obtenció prèvia de la llicència urbanística.
2. Es prohibix l'extracció de recursos minerals en tot l'àmbit del PE, ja que es considera una activitat incompatible amb la conservació dels valors naturals, paisatgístics i culturals que atresora este espai.
Article 17. Conservació de la coberta vegetal
1. Es consideren prioritàries, en l'àmbit del pla, totes aquelles actuacions que tendisquen a conservar o recuperar la coberta vegetal com a mitjà per a evitar els processos erosius.
2. Aquelles actuacions que puguen alterar o perjudicar de manera significativa les condicions de l'espai natural, o de les espècies de flora silvestre existents, requeriran la redacció d'una memòria o projecte, que serà aprovat per l'Ajuntament d'El Toro i, en cas d'afecció a espècies incloses dins del Catàleg Valencià d'Espècies de Flora Amenaçades, amb l'autorització prèvia de la conselleria competent en matèria de medi ambient.
3. Els treballs de restauració de la coberta vegetal aniran adreçats a la conservació i recuperació de les formacions vegetals autòctones, i especialment al foment dels hàbitats naturals d'interés recollits en l'article 19 de la present normativa.
Article 18. Pràctiques de conservació de sòls
1. Es prohibix la destrucció de bancals i marges d'estos, així com les transformacions agrícoles i tasques que en posen en perill l'estabilitat o en comporten l'eliminació.
2. D'acord amb el que disposa l'article 28 de la Llei 3/1993, de 9 de desembre, de la Generalitat, Forestal de la Comunitat Valenciana, l'administració s'encarregarà de l'estabilització i regeneració dels terrenys situats en vessants, amb terrasses o bancals que hagen deixat de ser conservats o s'abandonen com a sòls agrícoles.
3. Es prohibix, amb caràcter general, la rompuda de terrenys amb vegetació silvestre per a establir noves àrees de cultiu.
4. Es prohibixen els aterrassaments de sòls, excepte en projectes de correcció de talussos.
5. Sempre que la realització d'una obra vaja acompanyada de la generació de talussos per desmunt o terraplé, caldrà fixar-los per mitjà de repoblació vegetal amb espècies pròpies de la zona o elements naturals. Excepcionalment, quan no hi haja altres solucions, es podran permetre les actuacions d'obra civil sempre que siguen tractades per mitjà de tècniques d'integració paisatgística.
Secció tercera
Protecció de la vegetació silvestre
Article 19. Formacions vegetals i hàbitats
1. Es consideren formacions vegetals subjectes a les determinacions d'este pla totes aquelles no cultivades o resultants de l'activitat agrícola. Esta determinació no inclou la vegetació adventícia que acompanya els cultius, ni les formacions ruderals i nitròfiles que colonitzen els carrers, vies, parets, cunetes, abocadors, enderrocs, erms i altres àrees molt antropitzades.
2. Es consideren hàbitats naturals d'interés en l'àmbit territorial del paratge els que s'indiquen a continuació, identificats pels codis establits en l'annex I de la Llei 42/2007, de 13 de desembre, del Patrimoni Natural i de la Biodiversitat:
a) 9560\* Boscos mediterranis endèmics amb Juniperus spp.
b) 9530\* Pinedes mediterrànies de pins negres endèmics.
c) 9340 Boscos de Quercus ilex i Quercus rotundifolia.
El símbol (\*) fa referència als tipus d'hàbitat prioritaris.
3. Són hàbitats protegits els inclosos en l'annex IV del Decret 70/2009, de 22 de maig, del Consell, pel qual es va crear i regula el Catàleg Valencià d'Espècies de Flora Amenaçades i es regulen mesures addicionals de conservació. En l'àmbit territorial del paratge natural municipal hi ha els següents hàbitats protegits:
a) 9560\* Boscos mediterranis endèmics amb Juniperus spp.
b) 9530\* Pinedes mediterrànies de pins negres endèmics.
4. Este hàbitat protegit haurà de ser objecte d'atenció i tutela en els procediments d'avaluació ambiental de plans i programes. Quan els projectes d'obres o plans i programes avaluats pels procediments mencionats puguen afectar hàbitats protegits, hauran de dur l'informe de la direcció general competent en matèria de biodiversitat, que podrà exigir l'aplicació de mesures correctores o compensatòries. Les activitats o actuacions no sotmeses a avaluació d'impacte ambiental i avaluació ambiental de plans i programes que provoquen la destrucció total o parcial, el deteriorament o l'alteració significativa de l'hàbitat protegit, dels seus components o del seu estat conservació, queden prohibides, llevat que hi haja una autorització motivada i pública de la direcció general competent en matèria de biodiversitat, que podrà exigir l'aplicació de mesures correctores o compensatòries.
Article 20. Tala i recol·lecció
1. Sense perjuí del que disposa l'article 17 d'estes normes, es prohibix la recol·lecció total o parcial de tàxons vegetals per a fins comercials.
2. Segons el que disposa el Decret 70/2009, de 22 de maig, del Consell, per a tàxons protegits, catalogats i no catalogats, i vigilats es prohibix arreplegar-los, tallar-los, mutilar-los, arrancar-los o destruir-los de la naturalesa. També es prohibix posseir, naturalitzar, transportar, vendre, comerciar o intercanviar, oferir amb fins de venda o intercanvi, importar o exportar exemplars vius o morts, així com els seus propàguls o restes, excepte els casos que reglamentàriament es determinen. Estes prohibicions s'aplicaran a totes les fases del cicle biològic d'estos tàxons.
3. Les prohibicions genèriques per a estos tàxons de l'apartat 2 d'este article només podran alçar-se segons el que disposa l'article 14 del decret esmentat.
4. Per a qualsevol de les categories de protecció del Decret 70/2009, de 22 de maig, del Consell, queda prohibida qualsevol afecció al seu hàbitat que tinga repercussions negatives sobre els tàxons.
5. Sense perjuí del que disposen els punts anteriors d'este article, es permet la recol·lecció consuetudinària de fruits, llavors i plantes silvestres de consum tradicional, com ara bolets, espàrrecs, móres, etc., sempre que existisca el consentiment tàcit del propietari i sense perjuí de les limitacions específiques que la conselleria competent en matèria de medi ambient puga establir quan resulte perjudicial, per la seua intensitat o altres causes, per a la flora o la fauna. En el cas de recol·lecció de plantes silvestres, queda prohibit arrancar-les, havent de recol·lectar-se per mitjà de tallada, i no es permetrà utilitzar instruments com ara aixades o rastells.
6. Sense perjuí de la necessitat d'obtenció de la corresponent autorització de l'administració forestal, amb un informe previ favorable de l'òrgan competent en espais naturals, i d'allò que recull el Decret 98/1995, de 16 de maig, del Consell, pel qual es va aprovar el Reglament de la Llei 3/1993, de 9 de desembre, de la Generalitat, es podrà realitzar l'extracció de fusta o llenya si respon a algun dels criteris següents:
a) Com a resultat de tasques de prevenció d'incendis.
b) Com a resultat de mesures fitosanitàries.
c) Com a resultat de tractaments de millora i conservació de les formacions arbrades i arbustives.
d) Per eradicació d'espècies al·lòctones invasores.
e) Amb motiu de la realització d'estudis científics.
Article 21. Gestió general de la vegetació
1. Els treballs de regeneració i recuperació de la coberta vegetal tindran per objecte la formació i potenciació de les comunitats vegetals naturals característiques de l'àmbit del pla, en els distints estadis de desenrotllament, i es farà especial èmfasi en els hàbitats prioritaris identificats en l'article 19 d'esta normativa.
2. La gestió dels recursos forestals adreçarà les actuacions a la conservació, millora i protecció dels terrenys forestals segons les determinacions de la Llei 3/1993, de 9 de desembre, de la Generalitat, i el seu reglament executiu aprovat pel Decret 98/1995, de 16 de maig, del Consell.
3. Queda prohibida la introducció i repoblació amb espècies exòtiques, i per estes s'entén tota espècie, subespècie o varietat que no pertanga, o haja pertangut històricament, a la vegetació silvestre de l'àmbit del pla.
4. La introducció i reintroducció d'espècies autòctones que no existisquen actualment a la zona, i la manera de realitzar-la, requerirà un pla de reintroducció, d'acord amb els criteris establits per la Unió Internacional de Conservació de la Naturalesa (UICN), a més de la co-rresponent autorització de la conselleria competent en matèria d'espais naturals protegits.
5. És obligatòria l'autorització de la conselleria competent en matèria de medi ambient per a realitzar qualsevol modificació substancial de l'estructura natural d'una finca forestal, i és necessària la presentació d'un projecte en què s'especifiquen les accions que es pretenen dur a terme, i al qual hauran d'ajustar-se els treballs que es realitzen.
Secció quarta
Protecció de la fauna
Article 22. Protecció de la fauna silvestre
1. En relació amb la protecció de la fauna silvestre, cal ajustar-se, en tot cas, a la normativa sectorial aplicable, així com les diferents regulacions sobre l'estat legal de les distintes espècies de l'àmbit d'estudi segons els catàlegs d'espècies amenaçades (tant en l'àmbit regional com nacional), directives comunitàries o convenis internacionals.
2. Sense perjuí de la normativa sectorial aplicable sobre fauna, es consideren protegides totes les poblacions d'espècies animals silvestres del paratge, amb les excepcions següents:
a) Espècies cinegètiques, regulades específicament per les seues normatives sectorials.
b) Espècies el control de poblacions de les quals puga ser autoritzat o promogut per la conselleria competent en matèria de medi ambient de conformitat amb les determinacions de la normativa sectorial sobre fauna.
3. Les intervencions que es realitzen al paratge sobre la coberta vegetal, els sòls, el medi hídric i, en general, els distints hàbitats faunístics hauran de garantir el manteniment de les condicions adequades per a la pervivència i, si pertoca, la reproducció de les poblacions animals afectades.
4. Es consideren espècies animals d'especial interés en l'àmbit del PE les incloses en el Catàleg Valencià d'Espècies de Fauna Amenaçades (Decret 32/2004, de 27 de febrer, del Consell), sense perjuí d'altres que s'hi puguen afegir en el futur.
5. Amb caràcter general, i sense perjuí del que establix la legislació sectorial sobre fauna, no es permeten en l'àmbit del paratge les activitats que puguen provocar, directament o indirectament, la destrucció o deteriorament de poblacions d'espècies animals silvestres o dels seus hàbitats. La prohibició s'estén especialment als hàbitats i enclavaments necessaris per als cicles vitals de la fauna, com ara nius, caus i dormidors, així com en les èpoques de major sensibilitat.
En particular, es prohibix:
a) La destrucció, la mort, el deteriorament, la recol·lecció, el comerç, la captura en viu, la possessió o exposició d'animals vius o les seus restes que es troben protegits per la legislació sectorial vigent i per les presents normes.
b) La recol·lecció, possessió o comerç d'ous o cries.
c) La producció de sons innecessaris que alteren la tranquil·litat habitual de la fauna.
d) L'emissió de llums que incidisquen negativament sobre hàbitats i enclavaments d'especial interés per a la fauna.
Article 23. Repoblació o amollament d'animals
1. Es prohibix la repoblació i amollament de qualsevol espècie animal exòtica, entenent-se com a tal tota espècie, subespècie o varietat que no pertanga, o haja pertangut històricament, a la fauna de l'àmbit del pla, excepte la utilització d'espècies per a control biològic de plagues que realitze l'administració, o que esta autoritze.
2. En relació amb les espècies autòctones catalogades i protegides, de conformitat amb el que es disposa en les normes legals aplicables, la introducció i reintroducció d'espècies o el reforç de poblacions, i la manera de realitzar-les, requerirà un pla de reintroducció, d'acord amb els criteris establits per la Unió Internacional de Conservació de la Naturalesa (UICN), i haurà d'estar autoritzada o promoguda per la conselleria competent en matèria de medi am-bient.
Article 24. Closes i tanques
L'alçament de closes i tanques en l'àmbit del pla especial complirà el que disposa el Decret 178/2005, de 18 de novembre, del Consell, pel qual s'establixen les condicions de les tanques en el medi natural i dels tancaments cinegètics, i requerirà l'autorització prèvia de la conselleria competent en matèria de medi ambient. Tot això sense perjuí de l'obtenció de la llicència urbanística corresponent en els termes establits per la llei.
Secció quinta
Xarxa Natura 2000
Article 25. Aplicació del règim de conservació de la Xarxa Natura 2000
1. Com és un espai inclòs en la Xarxa Natura 2000, pel fet d'haver sigut seleccionat com a Lloc d'Importància Comunitària (LIC) l'Alt Palància, serà aplicable, a l'àmbit d'este paratge natural municipal, el règim de conservació previst en els apartats següents.
2. Seran aplicables de forma plena les mesures de conservació previstes en les normes de gestió dels espais protegits de la Xarxa Natura 2000 que s'aproven en virtut del que establix l'article 45.1 de la Llei 42/2007, de 13 de desembre, del Patrimoni Natural i de la Biodiversitat, les quals constituiran l'instrument de gestió i contindran les mesures reglamentàries, administratives i contractuals disposades en l'article esmentat. Les normes de gestió prevaldran en cas de contradicció amb este pla especial.
3. Seran aplicables de forma plena les mesures que es dicten per a previndre el deteriorament dels hàbitats i les alteracions a les espècies que van motivar la selecció o declaració de l'espai Xarxa Natura 2000, de conformitat amb el que establix l'article 45.2 de la mencionada Llei 42/2007, de 13 de desembre.
4. Serà aplicable de forma plena el règim especial d'avaluació i autorització de plans, programes i projectes establit en l'article 45, apartat 4, i següents de l'esmentada Llei 42/2007, de 13 de desembre, i les normes reglamentàries estatals i autonòmiques que el despleguen.
Secció sexta
Protecció del paisatge
Article 26. Impacte paisatgístic
1. Es consideraran els valors paisatgístics del paratge com un criteri determinant per a la ubicació de les distintes infraestructures i usos. En conseqüència, la implantació d'usos o activitats que per les seues característiques puguen generar un important impacte paisatgístic ha de realitzar-se de manera que se'n minimitze l'efecte negatiu sobre el paisatge. Amb este fi, s'evitarà especialment ubicar-los en llocs de gran incidència visual.
2. En tot cas, les instal·lacions han d'incorporar les mesures de camuflament i mimetització necessàries per a integrar-les en el paisatge.
3. L'Ajuntament d'El Toro tindrà en compte, en autoritzar o emetre un informe sobre els projectes referents al paratge, els efectes de la seua realització sobre els valors paisatgístics del paratge.
4. Les pistes i camins forestals i rurals, àrees tallafocs, i infraestructures de qualsevol tipus que siguen autoritzades, es realitzaran atenent la seua màxima integració en el paisatge i el seu mínim impacte ambiental.
5. Es protegirà el paisatge a l'entorn d'aquelles fites i elements singulars de caràcter natural, per als quals s'establiran perímetres de protecció sobre la base de conques visuals que en garantisquen la prominència a l'entorn.
Article 27. Publicitat estàtica
1. Es prohibix, amb caràcter general, la col·locació de cartells informatius de propaganda, inscripcions o artefactes de qualsevol naturalesa amb fins publicitaris, incloent-hi la publicitat amb el suport directe o construïda tant sobre elements naturals del territori com sobre les edificacions.
2. Al paratge s'admetran, únicament, els indicadors d'activitats, establiments i llocs que per les seues dimensions, disseny i col·locació siguen adequats a l'estructura ambiental on s'instal·len, així com tots els de caràcter institucional relacionats amb l'ús públic i la gestió de l'àmbit territorial objecte del PE.
Secció sèptima
Protecció del patrimoni cultural
Article 28. Patrimoni cultural
1. La Llei 5/2007, de 9 de febrer, de la Generalitat, de modificació de la Llei 4/1998, d'11 de juny, de la Generalitat, del Patrimoni Cultural Valencià, establix que el patrimoni cultural valencià està constituït pels béns mobles i immobles de valor històric, artístic, arquitectònic, arqueològic, paleontològic, etnològic, documental, bibliogràfic, científic, tècnic o de qualsevol altra naturalesa cultural. També formen part del patrimoni cultural valencià, com a béns immaterials del patrimoni etnològic, les creacions, coneixements, tècniques, pràctiques i usos més representatius i valuosos de les formes de vida i de la cultura tradicional valenciana. Així mateix, formen part del patrimoni esmentat, com a béns immaterials, les expressions de les tradicions del poble valencià en les seues manifestacions musicals, artístiques, gastronòmiques o d'oci, i en especial aquelles que han sigut objecte de transmissió oral i les que mantenen i potencien l'ús del valencià. Els béns immaterials de naturalesa tecnològica que constituïsquen manifestacions rellevants o fites d'evolució tecnològica de la Comunitat Valenciana són, així mateix, elements integrants del patrimoni cultural valencià.
2. Els elements i conjunts considerats recursos arqueològics i historicoartístics podran acollir usos turisticorecreatius, sempre que estos no impliquen la pèrdua dels seus valors científics i culturals i amb l'obtenció prèvia d'un informe favorable de la conselleria competent en matèria de cultura.
3. Si amb motiu de la realització de reformes, enderrocaments, transformacions o excavacions, en immobles no inclosos en zones arqueològiques o paleontològiques, o en espais de protecció o àrees de vigilància arqueològica o paleontològica, aparegueren restes d'esta naturalesa o indicis d'haver-n'hi, el promotor, el constructor i el tècnic director de les obres estaran obligats a suspendre immediatament els treballs i comunicar la troballa en els termes preceptuats en l'article 65 de la Llei 4/1998, d'11 de juny, de la Generalitat, el règim del qual s'aplicarà íntegrament. Si es tracta de béns mobles, la conselleria competent en matèria de patrimoni cultural, en el termini de deu dies des que tinga coneixement de la troballa, podrà acordar la continuació de les obres, amb la intervenció i vigilància dels servicis competents i establint el pla de treball. O bé, quan ho considere necessari per a la protecció del patrimoni arqueològic o paleontològic, i, en tot cas, quan la troballa es referisca a restes arqueològiques de construccions històriques o artístiques o a restes i vestigis fòssils de vertebrats, prorrogarà la suspensió de les obres i determinarà les actuacions arqueològiques o paleontològiques que calga realitzar. En tot cas, n'assabentarà de la resolució a l'ajuntament d'El Toro. La suspensió no podrà durar més del temps imprescindible per a la realització de les actuacions mencio-nades. Seran aplicables les normes generals sobre responsabilitat de les administracions públiques per a la indemnització, si és el cas, dels perjuís que la pròrroga de la suspensió puga ocasionar.
Secció octava
Protecció de les vies pecuàries
Article 29. Conservació i defensa de les vies pecuàries
1. Qualsevol actuació que es duga a terme i que puga afectar les vies pecuàries ha de complir el que establix la Llei 3/1995, de 23 de març, de Vies Pecuàries.
2. En aplicació de l'article 5 de l'esmentada Llei 3/1995, de 23 de març, la classificació, delimitació, amollonament, o qualsevol altre acte relacionat amb estes, correspon a la conselleria competent en matèria de medi ambient, que haurà de vetlar pel seu manteniment com a espai d'ús públic.
3. Es fomentarà la designació d'interés natural de la via pecuària present en l'àmbit d'este PE, d'acord amb el que establix l'article 17 de la Llei 11/1994, de 27 de desembre, de la Generalitat.
Secció novena
Protecció de coves i elements d'interés geològic
Article 30. Protecció de coves i elements d'interés geològic
1. Es consideren d'especial protecció tots aquells elements de singular interés geològic i geomorfològic, així com les coves i avencs presents dins de l'àmbit del paratge.
2. En general, este PE està subjecte al que dispose la legislació sectorial que s'aplique a cada un dels elements considerats dins d'este article.
3. Per a les coves i avencs presents en l'àmbit del paratge cal ajustar-se al que disposa el Decret 65/2006, de 12 de maig, del Consell, pel qual es desplega el règim de protecció de les coves i es va aprovar el Catàleg de Coves de la Comunitat Valenciana. En especial, es respectaran els perímetres de protecció esmentats en l'article 9 del decret mencionat.
CAPÍTOL II
Normes sobre regulació d'activitats i infraestructures
Secció primera
Activitats extractives i mineres
Article 31. Activitats extractives i mineres
Es prohibix la realització d'activitats extractives i mineres en l'àmbit del PE.
Secció segona
Activitats ramaderes
Article 32. Règim general d'ordenació
1. Amb caràcter general, es considera autoritzable el pasturatge extensiu dins de l'àmbit del PE. L'exercici d'esta activitat se sotmetrà a les normes i plans sectorials que s'hi apliquen.
2. L'ordenació de la ramaderia extensiva sobre terrenys forestals ha de realitzar-se, almenys, tenint en compte les condicions següents:
a) Delimitació d'àrees fitades.
b) Definició de la càrrega ramadera aplicable a les distintes zones.
c) Disseny d'un sistema de rotació per a evitar el sobrepasturatge.
d) En tot cas, les activitats ramaderes han de ser compatibles amb els usos didàctics i recreatius del paratge.
Article 33. Construccions i instal·lacions relacionades amb les activitats ramaderes
Es prohibix, en l'àmbit del PE, tot tipus de construccions ramaderes. Esta prohibició s'estén tant a la ramaderia intensiva estabulada com a les construccions lligades a les explotacions extensives o semiextensives, com ara pletes, corrals i dormidors.
Secció tercera
Gestió forestal
Article 34. Terreny forestal. Gestió
1. Als efectes d'este pla, es consideren forests o terrenys forestals els definits com a tals en l'article 2 de la Llei 3/1993, de 9 de desembre, de la Generalitat, Forestal de la Comunitat Valenciana
2. En l'àmbit del PE, el règim de gestió dels terrenys forestals és l'establit, amb caràcter general, per l'esmentada Llei 3/1993, de 9 de desembre, i el Decret 98/1995, de 16 de maig, del Consell, pel qual es va aprovar el seu reglament, així com el que disposa la legislació estatal de forests.
3. Es promourà la firma de convenis, consorcis o qualsevol altra figura prevista per la legislació, entre la conselleria competent en matèria forestal i l'Ajuntament d'El Toro o propietaris particulars de terrenys forestals, per a la realització de tasques de reforestació i regeneració, treballs i tractaments de prevenció i extinció de plagues i malalties i de prevenció d'incendis.
Article 35. Repoblació forestal
1. La repoblació de terrenys forestals, a iniciativa de l'Ajuntament d'El Toro, haurà de disposar de l'autorització de l'òrgan competent en matèria forestal, amb la presentació prèvia d'un projecte tècnic.
2. Els projectes de repoblació es redactaran seguint les directrius establides en l'Orde de 16 de maig de 1996, de la Conselleria d'Agricultura i Medi Ambient, per la qual es van aprovar les directrius tècniques bàsiques per a les actuacions de repoblament o repoblació forestal de la Comunitat Valenciana.
3. El material vegetal utilitzat en les repoblacions ha de complir els requisits exigits en l'annex II de l'esmentada Orde de 16 de maig de 1996, així com en el Decret 15/2006, de 20 de gener, del Consell, pel qual es regula la producció, comercialització i utilització dels materials forestals de reproducció, i el Reial Decret 289/2003, de 7 de març, sobre comercialització dels materials forestals de reproducció.
Article 36. Aprofitaments forestals
1. Es consideren, als efectes d'este PE, com a aprofitaments forestals les fustes, productes de tria, llenya, corfes, pastures, fruits, llavors, plantes aromàtiques, medicinals i condimentàries, trufa, bolets i la resta de productes que es generen als terrenys forestals. Els aprofitaments esmentats requeriran una autorització de la conselleria competent en matèria de medi ambient, sense perjuí del que disposa l'article 20 d'estes normes.
2. Els aprofitaments forestals en l'àmbit del paratge ha d'ajustar-se al que disposen les normes i els plans sectorials que s'hi apliquen.
3. Es prohibix, amb caràcter general, la transformació a usos agrícoles dels terrenys forestals.
4. L'aprofitament de pastures i recursos cinegètics podrà limitar-se quan se'n puga derivar un risc per a la conservació dels sòls o hi hagen arbres jóvens, especialment en zones repoblades o en procés de regeneració.
Article 37. Silvicultura
En l'àmbit del paratge natural municipal s'han d'aplicar tècniques silvícoles que siguen mínimament agressives per a millorar la biodiversitat i multifuncionalitat de l'ecosistema forestal, evitant les acumulacions innecessàries de combustible a la forest.
Article 38. Incendis forestals
1. En general i en matèria d'incendis forestals, este PE està subjecte a allò que s'ha determinat per la legislació sectorial específica en matèria d'incendis forestals.
2. En particular, s'establiran les mesures necessàries per al manteniment de les infraestructures de prevenció i extinció d'incendis, manteniment de les pistes i dels depòsits, etc.
3. Sense perjuí del que disposa la Llei 10/2004, de 9 de desembre, de la Generalitat, del Sòl No Urbanitzable, el Decret 6/2004, de 23 de gener, del Consell, pel qual s'establixen normes generals de protecció en terrenys forestals incendiats, establix en l'article 4 que els terrenys forestals que hagen patit els efectes d'un incendi no es podran destinar al pasturatge en els cinc anys següents.
4. Tant els plans locals de prevenció d'incendis forestals, que són preceptius segons l'article 138 del Reglament de la Llei Forestal de la Comunitat Valenciana, aprovat pel Decret 98/1995, de 16 de maig, del Consell, com en els plans d'actuació municipal contra el risc d'incendis, regulats en el Decret 163/1998, de 6 d'octubre, del Consell, que afecten el paratge, han de considerar-lo com una àrea d'especial protecció i prioritat de defensa, a què es fa referència en l'article 140 del Decret 98/1995, de 16 de maig, del Consell, mencionat adés. Amb-dós plans seran tramitats i aprovats segons allò que s'ha regulat per la seua legislació sectorial corresponent. Per a l'aprovació d'estos plans cal obtindre, en tot cas, un informe favorable de la conselleria competent en matèria d'incendis forestals.
Secció quarta
Activitat cinegètica
Article 39. Normes generals
1. L'activitat cinegètica es considera compatible en l'àmbit del pla especial, i queda subjecta als períodes i condicions establits en la legislació sectorial específica i als articles següents.
2. En particular, la caça està permesa en aquells terrenys que actualment complixen les condicions legals establides per a l'activitat esmentada.
3. Amb la finalitat de garantir la supervivència de determinades espècies faunístiques amenaçades, la conselleria competent en matèria de medi ambient podrà establir limitacions a l'activitat cinegètica en un determinat territori i durant un determinat període de temps.
Article 40. Ordenació cinegètica
1. En general i en matèria d'ordenació cinegètica, este PE està subjecte al que disposa la legislació sectorial que s'hi aplique.
2. Sense perjuí del que disposa la regulació sectorial sobre períodes de veda i espècies cinegètiques a la Comunitat Valenciana, la conselleria competent en matèria de medi ambient podrà determinar, en l'àmbit del pla, si així ho requerix l'estat dels recursos cinegètics, limitacions específiques en les espècies abatibles i períodes hàbils.
3. Es fomentarà l'establiment de les zones de reserva cinegètica del vedat de caça del qual formen part els terrenys inclosos al paratge, dins de l'àmbit d'este.
4. L'ús cinegètic del paratge ha de ser compatible amb els usos didàctics i d'esplai d'este.
Secció quinta
Apicultura
Article 41. Normes generals
1. Els aprofitaments apícoles es consideren autoritzables en tot l'àmbit del paratge natural municipal, sempre que es complisquen les disposicions del Reial Decret 209/2002, de 22 de febrer, pel qual s'establixen normes d'ordenació de les explotacions apícoles.
2. En el cas que els ruscos provoquen molèsties significatives o riscos per a l'ús públic, l'Ajuntament d'El Toro podrà disposar-ne el trasllat a un altre emplaçament que no presente estos inconvenients, o bé la retirada definitiva del paratge natural municipal.
Secció sexta
Activitat industrial
Article 42. Activitat industrial
Per considerar-se incompatible amb els objectes de protecció d'este PE, queda prohibida l'activitat industrial de qualsevol tipus en l'àmbit del paratge natural municipal, incloent-hi les instal·lacions de magatzematge o primera transformació de productes primaris.
Secció sèptima
Ús públic del paratge natural municipal
Subsecció primera
Pla d'ús públic del paratge natural municipal
Article 43. Pla d'ús públic del paratge natural municipal
1. Es fomentarà l'elaboració d'un pla d'ús públic del paratge natural municipal, que contindrà les determinacions necessàries per a l'ordenació i la gestió de les activitats lligades al gaudi ordenat i a l'ensenyança dels valors ambientals i culturals del paratge, efectuades tant per iniciativa pública com privada o mixta.
2. L'ús públic del paratge ha de ser d'acord amb els usos permesos en sòl no urbanitzable protegit segons la Llei 10/2004, de 9 de desembre, de la Generalitat, del Sòl No Urbanitzable, en especial, en relació amb les activitats recreatives i esportives que puguen dur-se a terme en l'àmbit del pla especial.
3. L'elaboració del pla d'ús públic comportarà la realització dels estudis corresponents en què s'avalue la incidència que el desenrotllament d'este tipus d'activitats puga tindre sobre els valors naturals que van motivar la declaració del paratge natural municipal, a fi d'evitar impactes negatius sobre estos.
4. El pla d'ús públic esmentat haurà de contindre necessàriament la regulació de la pràctica d'activitats de muntanya com ara senderisme, cicloturisme, etc., en l'àmbit del paratge natural municipal. A este efecte, establirà els llocs i períodes en què es podran desenrotllar estes activitats sense perjuí per als valors naturals del paratge. S'ajustarà, en tot cas, al que disposa el Decret 179/2004, de 24 de setembre, del Consell, de regulació del senderisme i esports de muntanya de forma compatible amb la conservació del medi natural, o a la legislació vigent en matèria de senderisme i esports de muntanya.
5. En el pla d'ús públic es concretaran l'organisme competent i el règim de gestió de les instal·lacions recreatives del paratge.
6. El pla d'ús públic establirà una ordenació i zonificació detallada a fi de regular les activitats d'esplai concentrat i les activitats esportives establides en els articles 47 i 49, respectivament, d'estes normes.
7. El pla d'ús públic determinarà i senyalitzarà, si és el cas, les vies d'accés al paratge natural municipal, les zones aptes per a l'aparcament i els camins no transitables per vehicles. De la mateixa manera, vetlarà perquè es creen i mantinguen les condicions d'accessibilitat necessàries per a assegurar un gaudi ple per part de tota la ciutadania, incloent-hi aquelles persones que patixen algun tipus de discapacitat.
8. En el pla d'ús públic s'establiran les normes en relació amb la permanència en l'àrea recreativa d'animals domèstics.
9. El pla d'ús públic serà aprovat per l'Ajuntament d'El Toro, amb l'informe vinculant de la conselleria competent en matèria de medi ambient. Amb caràcter previ a l'aprovació, es demanaran els informes necessaris a fi de garantir la seguretat i la integritat de les persones davant del risc d'incendi, i s'adoptaran les mesures que establisquen els òrgans competents.
10. El pla d'ús públic inclourà actuacions de promoció i conscienciació social sobre els aspectes ambientals del paratge, així com sobre l'ús adequat i la conservació d'este.
Subsecció segona
Allotjament turístic i altres activitats hostaleres
i recreatives vinculades a construccions
Article 44. Campaments de turisme o càmpings
Es prohibixen els càmpings i campaments públics i privats en tot l'àmbit del paratge natural municipal.
Article 45. Activitats recreatives i d'esplai vinculades a construccions
1. Es prohibix la construcció d'edificacions turístiques i recreatives en l'àmbit del pla especial.
2. Es prohibix la construcció d'edificacions esportives en l'àmbit del pla especial.
Article 46. Instal·lacions i adequacions
Sense perjuí del que disposa l'article 27 de la Llei 10/2004, de 9 de desembre, de la Generalitat, del Sòl No Urbanitzable, les activitats i instal·lacions turístiques, recreatives, esportives, d'oci i esplai queden subjectes, amb caràcter general i d'acord amb les prohibicions i cauteles assenyalades en les normes particulars d'este pla, a les determinacions següents: les instal·lacions o edificacions de caràcter recreatiu hauran de recolzar-se preferentment sobre construccions preexistents, evitant, en la mesura que siga possible, les edificacions de nova planta. La reconversió n'haurà de resoldre adequadament la depuració dels abocaments i la gestió dels residus sòlids.
Subsecció tercera
Activitats recreatives no vinculades a construccions
Article 47. Esplai concentrat
L'esplai concentrat es definix com aquell que es realitza en un espai habilitat per a activitats recreatives, dotat amb equipaments d'escassa entitat, com taules, bancs i papereres.
Tindrà lloc exclusivament a les zones habilitades a este efecte, sempre que no produïsca una minva en els valors naturals i paisatgístics existents a la zona.
Article 48. Acampada lliure
Es prohibix l'acampada lliure en tot l'àmbit del paratge natural municipal.
Article 49. Activitats esportives organitzades
1. Qualsevol activitat esportiva organitzada per entitats públiques o privades fora dels espais habilitats per a este fi en l'àmbit del paratge requerirà una autorització prèvia de l'Ajuntament d'El Toro.
2. Està permesa la realització d'esports pels particulars que no requerisquen la utilització d'elements sorollosos o no puguen causar danys a la fauna i flora presents a la zona.
3. Es prohibix, amb caràcter general, la pràctica d'activitats motoritzades amb fins esportius o lúdics, com ara motocròs, trial, quads i semblants.
4. Estes activitats s'exerciran sempre que no produïsquen una minva en els valors naturals i paisatgístics existents a la zona.
Secció octava
Activitats d'urbanització i edificació
Article 50. Urbanisme
En l'àmbit del PE, el sòl es classifica, als efectes urbanístics, com a sòl no urbanitzable de protecció paisatgística.
Article 51. Edificació en el medi rural
En consonància amb el que disposa l'article 17 de la Llei 10/2004, de 9 de desembre, de la Generalitat, els usos a què puguen destinar-se les edificacions, construccions o instal·lacions en l'àmbit del paratge natural municipal seran aquells necessaris i compatibles amb el millor aprofitament, conservació, atenció i restauració dels recursos naturals o per al seu gaudi públic i aprofitament col·lectiu, així com els relatius a la gestió dels béns de domini públic o dels servicis públics o activitats d'utilitat pública o interés general.
Secció novena
Xarxa viària i circulació
Article 52. Xarxa viària del paratge
1. La xarxa viària del paratge natural municipal està integrada per camins, pistes i sendes que discorren per l'àmbit territorial.
2. Les determinacions específiques per a les sendes i itineraris del paratge natural municipal seran regulades pel pla d'ús públic. No obstant això, és recomanable la senyalització i promoció per mitjà de materials informatius, la difusió de recomanacions per a un comportament adequat a l'entorn natural i la senyalització informativa referent al paratge al llarg d'estes sendes.
3. L'Ajuntament d'El Toro podrà proposar la limitació de l'accés al públic a determinades àrees en consideració a la seua fragilitat, per a evitar molèsties a la fauna, o per raons referides a la conservació de valors i recursos naturals o culturals que es motiven justificadament.
4. L'Ajuntament d'El Toro, amb un informe previ favorable de la conselleria competent en matèria de biodiversitat, senyalitzarà el traçat de les sendes que discórreguen per l'interior del paratge natural municipal.
Article 53. Circulació motoritzada al paratge
1. Amb caràcter general, pel que fa a este punt, caldrà ajustar-se al que disposa el Decret 8/2008, de 25 de gener, del Consell, pel qual es regula la circulació de vehicles pels terrenys forestals de la Comunitat Valenciana.
2. En particular, es prohibix la circulació motoritzada fora de les pistes forestals i rurals del paratge, excepte en els casos següents:
a) Vehicles autoritzats per l'Ajuntament d'El Toro o per la conselleria competent en matèria d'espais protegits.
b) Vehicles amb fins d'aprofitament agrari i aquells destinats a la realització de treballs de conservació i regeneració de la vegetació, i manteniment de llits i gestió dels recursos hídrics.
c) Vehicles de les administracions públiques que circulen com a conseqüència de necessitats del servici o de la realització d'activitats de manteniment de les infraestructures, servicis públics, etc.
d) Vehicles que realitzen servicis de rescat, emergència o qualsevol altre de naturalesa pública.
e) Vehicles de les forces i cossos de seguretat de l'Estat.
3. L'Ajuntament d'El Toro podrà delimitar puntualment aquells sectors del territori d'accés públic on es controlarà, amb caràcter transitori, la permanència i el trànsit de vehicles per raons ecològiques, com per exemple àrees de cria, ecosistemes en regeneració i àrees de major concentració faunística.
Secció deu
Infraestructures
Article 54. Normes generals sobre les obres d'infraestructures
1. Es prohibix, amb caràcter general, la realització d'infraestructures de qualsevol tipus, com ara línies elèctriques i de telecomunicacions, vies, abocadors de residus sòlids, etc., excepte les destinades al servici d'instal·lacions i activitats autoritzades en el pla, al compliment dels objectius que s'hi plantegen, les obres d'infraestructura que ha de realitzar la Confederació Hidrogràfica del Xúquer en l'àmbit de les seues competències, així com aquelles promogudes per les administracions públiques destinades a l'interés general.
2. En cas que siga necessari, segons el règim d'excepcions de l'apartat anterior, en la realització de noves infraestructures que afecten el paratge natural municipal s'optarà per aquelles solucions que, des del punt de vista ambiental, causen un impacte menor sobre l'espai, i caldrà obtindre un informe favorable previ de la conselleria competent en matèria d'espais naturals protegits, sense perjuí de l'obligació d'obtindre les llicències o autoritzacions que siguen aplicables amb caràcter sectorial.
3. La realització d'obres per a la instal·lació, manteniment o remodelació d'infraestructures de qualsevol tipus haurà d'ajustar-se, a més de les disposicions de les normatives sectorials aplicables, als següents requisits genèrics:
a) Els traçats i emplaçaments han de realitzar-se tenint en compte les condicions ecològiques i paisatgístiques del territori, a fi d'evitar la creació d'obstacles a la lliure circulació de les aigües o rebliment d'estes, degradació de la vegetació natural o impactes paisatgístics.
b) Durant la realització de les obres hauran de prendre's les precaucions que calguen per a evitar la destrucció de la coberta vegetal, i en acabar les obres s'hauran de restaurar el terreny i de la coberta vegetal. Així mateix, s'evitarà la realització d'obres en aquells períodes en què puguen comportar alteracions i riscos per a la fauna.
c) Les autoritzacions i la resta de requisits que específicament s'assenyalen per a la realització d'infraestructures hauran d'obtindre's, en tot cas, amb caràcter previ a l'atorgament de la llicència urbanística.
d) Queda estrictament prohibit el depòsit i l'abocament de residus, tant líquids com sòlids, durant la realització de qualsevol infraestructura, qualsevol que siga la seua naturalesa i origen.
Secció onze
Plans d'acció territorial
Article 55. Pla d'acció territorial de caràcter sectorial, Pla Eòlic de la Comunitat Valenciana
Pel que fa a este punt, caldrà ajustar-se al que establix el pla d'acció territorial de caràcter sectorial, Pla Eòlic de la Comunitat Valenciana, aprovat mitjançant l'Acord de 26 de juliol de 2001, del Consell, que qualifica com a zona no apta l'àmbit del paratge natural municipal.
Secció dotze
Activitats d'investigació
Article 56. Promoció de les activitats d'investigació
1. Amb independència de l'ús públic potencial del paratge com a recurs utilitzable en la investigació bàsica sobre el medi físic, el territori i l'ambient socioeconòmic i cultural, a disposició de forma ordenada dels investigadors i les entitats i organismes especialitzats, l'Ajuntament d'El Toro, en col·laboració amb la conselleria competent en matèria de medi ambient, per a una gestió i administració millors de l'espai protegit, promourà la realització d'activitats d'investigació aplicada en matèria de coneixement i gestió dels recursos ambientals i culturals.
2. Les activitats esmentades podran realitzar-se, atenent les característiques d'estes i els seus requeriments en mitjans humans i materials, amb mitjans propis de les administracions públiques competents o per mitjà de les oportunes col·laboracions amb entitats i organismes científics, tècnics o acadèmics. Respecte d'estes activitats, se subscriuran, amb els organismes i entitats científiques i acadèmiques oportuns, els convenis o acords de col·laboració necessaris.
3. Les matèries prioritàries d'investigació aplicada en l'àmbit del paratge són les següents, en una relació oberta que podrà adaptar-se a les necessitats de la gestió de l'espai protegit:
a) Investigació bàsica sobre les espècies de flora i fauna autòctona.
b) Desenrotllament de programes de conservació, recuperació i gestió d'espècies de flora i fauna considerades d'interés especial pel seu caràcter endèmic, rar o amenaçat, així com sobre les condicions per a la recuperació o millora dels seus hàbitats.
c) Investigació etnogràfica i etnològica sobre el medi humà tradicional del paratge.
d) Investigació sobre mètodes d'administració i gestió dels recursos naturals des de distintes perspectives: jurídica, administrativa i econòmica.
e) Mètodes de gestió de l'ús públic del paratge, des dels punts de vista tècnic, sociològic, econòmic i empresarial.
4. L'Ajuntament d'El Toro facilitarà el coneixement i promourà la divulgació dels treballs d'investigació realitzats en l'àmbit del paratge natural municipal.
Article 57. Autoritzacions
Sense perjuí del règim general d'autoritzacions que figura en les disposicions generals d'esta normativa, s'establix el següent règim específic per a la realització, per persones o entitats alienes a l'Ajuntament d'El Toro o a la conselleria competent en matèria de medi am-bient, d'activitats o projectes d'investigació que tinguen com a objecte els recursos ambientals i culturals del paratge natural municipal:
1. Les actuacions que afecten directament o indirectament la flora, la fauna o els hàbitats protegits requeriran l'autorització prèvia de l'Ajuntament d'El Toro. Amb esta finalitat, la persona o entitat que haja de realitzar l'activitat investigadora adjuntarà a la sol·licitud una memòria del projecte d'investigació que es desenrotllarà.
2. Les autoritzacions podran contindre condicions o restriccions per a l'execució del projecte. És possible revocar-lo si les investigacions s'aparten del que establix la memòria del projecte presentat o si les labors d'investigació s'han dut a terme vulnerant les directrius establides per l'autorització.
3. Una vegada realitzat l'estudi científic autoritzat, la persona o entitat autoritzada haurà de presentar un informe a l'Ajuntament d'El Toro sobre els resultats, així com sobre qualsevol altra dada que puga ser interessant des del punt de vista científic o de gestió de l'espai natural. En el cas que els treballs d'investigació autoritzats siguen publicats, el director del projecte haurà d'aportar un exemplar de la publicació.
4. Les autoritzacions atorgades per a l'anellament científic d'aus no exclouen la necessitat d'obtindre per l'anellador els permisos corresponents dels particulars, si pertoca.
5. Els promotors de projectes d'investigació sobre els valors naturals i culturals del paratge que, per no afectar directament la flora, la fauna o els hàbitats protegits, no requerixen una autorització prèvia, no obstant això, hauran de comunicar a l'Ajuntament d'El Toro l'existència del projecte, i li hauran de facilitar l'accés als resultats de les investigacions amb destinació al fons documental del paratge.
TÍTOL III
Normes per a la gestió del paratge natural municipal
Article 58. Règim general
1. L'administració i gestió del Paratge Natural Municipal El Pozo Junco correspon a l'Ajuntament d'El Toro.
2. La conselleria competent en matèria de medi ambient podrà prestar a l'Ajuntament d'El Toro l'assistència tècnica necessària i assessorament per a la gestió del paratge natural municipal.
3. El règim de gestió del paratge s'ajustarà al marc establit amb caràcter genèric per als paratges naturals municipals per la Llei 11/1994, de 27 de desembre, de la Generalitat, així com a les determinacions específiques que establix en la matèria el Decret 161/2004, de 3 de setembre, del Consell.
4. La gestió del paratge, quant al funcionament d'instal·lacions, equipaments i servicis, podrà delegar-se d'acord amb el que disposa la Llei 11/1994, de 27 de desembre, de la Generalitat. Esta gestió també podrà encomanar-se a altres entitats de dret públic o concertar-se amb institucions o entitats de naturalesa privada.
5. L'Ajuntament d'El Toro podrà promoure, per a assegurar la participació efectiva en la gestió del paratge dels agents socials i econòmics implicats i d'altres administracions públiques, la constitució d'una entitat mixta amb participació de les administracions autonòmiques i locals, l'Administració General de l'Estat, a través del ministeri competent en matèriade medi ambient o de l'organisme de conca (Confederació Hidrogràfica del Xúquer), i del sector privat, tal com una fundació, un consorci o un altre tipus de figura prevista en la legislació vigent.
Article 59. Consell de Participació del Paratge Natural Municipal
Com a òrgan col·legiat de caràcter consultiu, amb la finalitat de col·laborar en la gestió i canalitzar la participació dels propietaris i interessos socials i econòmics afectats, es va crear el Consell de Participació del Paratge Natural Municipal El Pozo Junco, la composició del qual s'establix en l'article 2 del decret pel qual s'amplia l'àmbit territorial del paratge natural municipal denominat El Pozo Junco i s'aprova el seu pla especial de protecció, ajustant-se d'esta manera al que establix l'article 7.3 del Decret 161/2004, de 3 de setembre, del Consell, de Regulació dels Paratges Naturals Municipals.
TÍTOL IV
Mecanisme de finançament
Article 60. Règim general
1. El finançament del paratge natural municipal anirà a càrrec de l'Ajuntament d'El Toro.
2. L'Ajuntament d'El Toro habilitarà en els seus pressupostos els crèdits necessaris per a la gestió correcta del paratge natural municipal.
3. La conselleria competent en matèria de medi ambient podrà participar en el finançament del paratge natural municipal, d'acord amb l'article 10 del Decret 161/2004, de 3 de setembre, del Consell, sense perjuí dels mitjans econòmics que poden aportar altres entitats públiques o privades que puguen tindre interés a coadjuvar al manteniment del paratge natural municipal.
TÍTOL V
Règim sancionador
Article 61. Règim sancionador
1. La inobservança o infracció de la normativa aplicable al paratge natural municipal serà sancionada de conformitat amb la Llei 11/1994, de 27 de desembre, de la Generalitat, sense perjuí d'allò exigible en la via penal, civil o de qualsevol altre orde a què poguera estar sotmés.
2. Els infractors estaran obligats, en tot cas, a reparar els danys causats i a restituir els llocs i elements alterats a la seua situació inicial.


Còpia Permalink ELI